नई दिल्ली। छत्तीसगढ़ में नक्सली बारूदी सुरंग विस्फोट के लिए पाकिस्तानी टेक्नोलॉजी का इस्तेमाल करने लगे हैं। इसमें बारूदी सुरंगी या बम को वायरलेस सेट की तरंगों से ऑपरेट किया जाता है। वहीं, पंजाब में भी अब पाकिस्तान आतंक फैलाने के लिए भटके सिख युवकों को आतंकी ट्रेनिंग दे रहा है। यह खुलासा खुद, केंद्रीय गृहमंत्री सुशील कुमार शिंदे ने किया है।
शिंदे ने कहा कि पाकिस्तान सिख आतंकवाद को फिर से बढ़ावा देने की साजिश रच रहा है। इसके लिए आरडीएक्स, गोला-बारूद और अन्य विस्फोटक पदार्थ सीमा पार से पंजाब पहुंचाए जा चुके हैं। उन्होंने कहा कि पाकिस्तान स्थित आईएसआई के ठिकानों में सिख युवकों को आतंकवाद की ट्रेनिंग दी जा रही है। अमेरिका और यूरोप में रहने वाले सिख युवकों को भी भारत में आतंकी हमलों के लिए इस्तेमाल किया जा सकता है। गृहमंत्री ने यह सनसनीखेज खुलासा आंतरिक सुरक्षा पर आयोजित मुख्यमंत्रियों के सम्मेलन में बुधवार को किया। सम्मेलन में पंजाब के उप मुख्यमंत्री सुखबीर बादल भी मौजूद थे। शिंदे ने कहा कि सिख आतंकवाद के मोर्चे पर कुछ महत्वपूर्ण घटनाक्रम हुए हैं। पंजाब में आतंक मचा चुके कई कट्टरपंथी गुट पाक में शरण लिए हुए हैं। गृहमंत्री के मुताबिक इन गुटों के कमांडरों पर आईएसआई पंजाब समेत देश के विभिन्न राज्यों में आंतकवादी घटनाओं को अंजाम देने के लिए दबाव बना रही है।
पाकिस्तान से ये चरमपंथी भारतीय जेलों में बंद अपने कैडर से संपर्क साधने की कोशिश में हैं। पुराने कैडर के साथ-साथ आतंकी गतिविधियों में बेरोजगार युवकों, अपराधियों और तस्करों की भी मदद लेने की योजना है।
पाक से भेजा जा रहा धन
गृहमंत्री सुशील कुमार शिंदे के मुताबिक आंतक फैलाने के लिए पैसा पाकिस्तान से खाड़ी देशों में भेजा जा रहा है। खाड़ी देशों से नेपाल और नेपाल से वेस्टर्न यूनियन मनी ट्रांसफर व हवाला के जरिए यह रकम भारत पहुंच रही है। खाड़ी देशों में सिमी के पूर्व कैडरों और ऐसे ही अन्य तत्वों को भारत में तबाही फैलाने के लिए धन एकत्र करते पाया गया है।
hin_Deva hin_Deva hin_Deva hin_Deva hin_Deva